Muži v svetle Písma svätého

Dovoľte mi začať vtipom: Malý Janko sa pýta mamičky: „Mamička, ak sladkosti nosí Mikuláš, ak vianočné dary nosí Ježiško a ak bábätká nosí bocian, tak potom načo máme otecka?“

Táto naivná detská otázka poukazuje na niečo veľmi dôležité. Poukazuje na skutočnosť, že mnohí dnešní muži sú zneistení, tápajú a nenachádzajú svoje miesto a svoju úlohu v rodine a v spoločnosti. Mnohí dnešní muži si kladú otázky: Ako mám byť chlapom, manželom a otcom v dnešnom rýchlo sa meniacom svete? Takíto zneistení a svoje miesto nenachádzajúci muži potom dávajú podnet na vznik otázky „Načo máme otecka?“.

Prečo je tomu tak? Preto, lebo žijeme vo svete, v ktorom do nás neustále hučia, že ženy vedia a dokážu všetko, čo muži, ba dokonca neraz to vedia aj lepšie. Muži sú teda nahraditeľní. Keď som bol školák, ideálom bola žena traktoristka a žena baníčka. (Je príznačné, že dnešný jazykový korektor mi chcel opraviť toto slovo na „babička“.)

Žijeme vo svete, v ktorom do nás neustále hučia, že neexistujú mužské a ženské úlohy, práce a povinnosti, ale to je len umelý konštrukt.

Žijeme vo svete, v ktorom do nás neustále hučia, že manželstvo je dejinne podmienená kategória, ktorú teda je možné zmeniť alebo zrušiť a že v monogamnom manželstve muž nemôže byť ničím iným, než utláčateľom a násilníkom, na druhej strane žena zase obeťou. Marxistickou terminológiou: muž je vykorisťovateľ a žena je vykorisťovaná.

Žijeme vo svete, v ktorom už existujú krajiny (ani nie tak ďaleko od nás), v ktorých už nemožno hovoriť o otcovi a matke, ale len o rodičovi č. 1 a rodičovi č. 2., v ktorých už nemožno hovoriť o tehotnej žene, ale len o tehotnej osobe, a v ktorých už aj muži majú právo rodiť.

Žijeme vo svete, v ktorom do nás neustále hučia, že okrem mužského a ženského pohlavia môže mať človek ďalších 58 pohlaví, a v ktorom už existujú krajiny (ani nie tak ďaleko od nás), v ktorých už 14-ročné dieťa môže požiadať o zmenu pohlavia.

Žijeme vo svete, v ktorom aj viaceré protestantské cirkvi, medzi nimi aj Evanjelická cirkev v Nemecku (EKD), schvaľujú manželstvo dvoch ľudí rovnakého pohlavia. Predtým, než nemecký spolkový parlament začal debatu o právnom rámci takýchto manželstiev (Ehe für alle), EKD vydala vyhlásenie dňa 28. júna 2017, v ktorom víta, aby „aj ľudom rovnakého pohlavia, ktorí sa milujú, a ktorí majú želanie mať celoživotné záväzné partnerstvo, bol otvorený právny priestor, aby boli podporovaní a chránení v ich dôvere, spoľahlivosti a zodpovednosti prostredníctvom zákonných pravidiel.“

(Do riešenia toho problému sa teraz nejdem púšťať, pre koho je to výhodné, aby neexistovali zdravé a na svoje tradície hrdé národné spoločenstvá, aby neexistovali súdržné rodiny, aby si ľudia neboli istí ani svojím pohlavím, ale aby bolo čím viac ľudí bez koreňov a základov, ktorými možno ľahko manipulovať.)

Niet sa potom čo čudovať, že takomto svete sú muži zneistení, no nielen muži.

Ako máme byť mužmi kresťanmi vo svete, v ktorom nielen vo vtipe, ale aj v skutočnosti zaznieva otázka: „Potom načo máme otecka?“

Orientáciu, ako ináč, nám treba hľadať a nachádzať v Biblii, lebo táto kniha je pre nás nielen prameňom viery, ale aj pravidlom života.

Ak sa chceme zorientovať v tejto otázke, musíme začať od Adama. Doslovne. Preto sa po tomto úvodnom nastolení problematiky chcem najprv venovať biblickým správam o stvorení človeka (1.), v druhej časti si chcem všimnúť, aké úlohy dáva mužom Desatoro Božích prikázaní a Šema Jisráél, izraelské vierovyznanie (2.), v tretej časti si povieme o rodinnom šťastí vo svetle 128. žalmu (3.) a v štvrtej časti sa chcem zamyslieť nad tým, aké pokyny nachádzame pre mužov v listoch apoštola Pavla (Ef 5, 21 – 6,, 9 a Kol 3, 18 ‑4, 1) a Petra (1Pt 3, 7) ‑ (4.)

1. Biblické správy o stvorení človeka

Prvá správa o stvorení hovorí o tom, že Pán Boh stvoril „človeka na svoj obraz, na Boží obraz ho stvoril, ako muža a ženu ich stvoril“ (1M 1, 27). K zložitej problematike stvorenia človeka na obraz Boží teraz poznamenávam len toľko, že tu ide o schopnosť vládnuť nad svetom, obzvlášť nad svetom zvierat a o dôstojnosť človeka.

Z hľadiska našej témy je dôležité, že pohlavná rozdielnosť patrí k Božiemu stvoriteľskému poriadku. Pohlavnosť a všetko, čo s tým súvisí, dostáva človek od Boha. Touto jednoduchou vetou, že človek je muž a žena (doslovne samček a samička) je „znemožnený v súvise so sexualitou cynizmus i asketizmus. Je znemožnené zbožstvenie sexuality, ale odstránený je aj strach pre ňou.“[[1]](#footnote-1) Nesmierny význam tohto biblického postoja k sexualite si uvedomíme až vtedy, ak máme na zreteli postoj k sexu v náboženstvách okolitých národov. Nie div, že Stará zmluva hovorí o kulte týchto náboženstiev ako o smilstve (Oz 1 – 3; Jer 3, 1nn).

Ak platí, že 1. človek (*´ádám*) je muž (*zákár –* samček) alebo žena (*neqébá* – samička) a 2. človek (*´ádám*) je stvorený na Boží obraz (*celem*) a podobu (*demút*), potom z toho vyplýva že aj muž aj žena sú stvorení na Boží obraz. Je tu vyjadrené aj to, že existujú len dve pohlavia.

Druhá biblická správa o stvorení hovorí o tom, že najprv „Hospodin Boh stvárnil človeka z prachu zeme a vdýchol mu do nozdier dych života; tak sa stal človek živou bytosťou“ (1M 2, 7). O niečo neskôr Boh konštatuje: „Nie je dobré človeku byť osamote. Učiním mu pomoc, ktorá mu bude roveň“ (1M 2 15). Hospodin chce človeku stvoriť pomoc, ktorá by mu bola roveň (*´ézer kenegdó*).

Výraz *´ézer* je použitý zámerne namiesto častejšieho pojmu *´ezrá* (fem.). Je to preto, lebo žena je pomocou (nie pomocníčkou!) v najširšom slova zmysle, nielen pri práci a pri výchove detí.

*Neged* môže znamenať ako predložka *pred, naproti, oproti, vedľa*. Ako podstatné meno môže znamenať proťajšok, náprotivok, pandant.[[2]](#footnote-2)

Potom Hospodin stvorí rôzne zvieratá a zistí, že ani jedno z nich nie je človeku roveň. Až potom nasleduje stvorenie ženy, o ktorej človek povie:

„Toto je už kosť z mojich kostí

a telo z môjho tela.

Menovať sa bude mužena (*´iššá*),

lebo je z muža (*mé´íš*) vzatá“ (1M 2, 23).

Toto je prvá báseň na svete. Čo sa týka jej obsahu, je tu vyjadrená elementárna radosť človeka. „Telo z môjho tela a kosť z mojich kostí“ je tzv. príbuzenská formula. V rôznych variáciách ju nachádzame v 1M 29, 14; Sud 9, 2 - 3; 2S 5, 1 a 19, 13.

Odvodenie mena *´iššá* od slova *´íš* je etymológia v najčistejšej forme. Označenia *´íš – íššá* vyjadrujú, že muž a žena sú dvomi variáciami tej istej bytosti a sú rovnocenné. Avšak tým, že žena bola stvorená neskôr ako muž, a tým, že to bol muž, ktorý pomenoval ženu, sa dostáva žena do nerovnoprávneho postavenia. V 1Tim 2, 13 je skutočnosť, že Adam bol stvorený prvý, potom Eva, použitá na odôvodnenie úprav pre ženy, aby boli tiché a poddané mužom.

Napriek tomu, že v druhej správe o stvorení je žena v nevýhodnejšom postavení ako v kňazskej správe, predsa predstavuje taký kultúrny stupeň, na ktorom je silné vedomie dôležitosti ženy.

Na základe rozboru oboch biblických správ o stvorení človeka, ktoré sa v rozličnom rozsahu venujú aj stvoreniu ženy, možno vysloviť nasledovné závery:

a) Muž a žena majú spolu vládnuť nad stvorenstvom (1, 26).

b) Muž a žena sú stvorení na Boží obraz (1, 27).

c) Žena je pre muža rovnocennou pomocou (nie pomocníčkou! – 2, 18).

d) Muž a žena sú dve variácie tej istej bytosti (2, 23b).

2. Desatoro a Čuj Izrael

Jednotlivé prikázania Desatora sú v jednotnom čísle (nebudeš mať, nebudeš brať, pamätaj atď.) mužského rodu. Hebrejčina má totiž pre rozkazovací spôsob osobitné tvary pre mužský a pre ženský rod. Nie je tomu tak preto, že prikázania pre ženy neplatia, ale preto, že to má byť otec rodiny, ktorého úlohou je presadiť dodržiavanie prikázaní v rodine. Prikázania sú dané mužovi – otcovi, aby sa staral o ich uplatnenie. Preto sú prikázania v jednotnom čísle, že muž – otec sa nemá obzerať, čo robia druhí, ale má brať vážne prikázania, ktoré sú dané priamo jemu.

Podobne je tomu aj v izraelskom vierovyznaní, ktoré prikazuje otcovi toto: „Budeš ich vštepovať svojim synom a budeš hovoriť o nich, či budeš sedieť vo svojom dome, či budeš kráčať cestou, či budeš líhať alebo vstávať“ (5M 6 7). Dr. M. Luther v súvislosti s tým hovorí, že Pán Boh „iste nie nadarmo to tak vážne hovorí a žiada, ale preto lebo vie, akému nebezpečenstvu sme vystavení, a že pozná aj diablove neprestajné a zúrivé útoky a pokúšania a chce nás pre nimi varovať, proti nim vyzbrojiť a vystrojiť dobrou výzbrojou...“[[3]](#footnote-3) Možno teda povedať, že pre otca má byť dôležité, aby hovoril svojim deťom o viere. Aj viera má byť témou v rozhovore medzi otcom a deťmi.

Na základe toho, aké náboženské úlohy má otec rodiny, môžeme povedať, že otec je Boží zástupca v rodine. „Kto je Božím zástupcom v rodine, ten svojím životom, svojím prístupom, svojimi hodnotami, tónom svojho hlasu, láskavou prísnosťou alebo dôslednou starostlivosťou dáva príklad.“[[4]](#footnote-4) Martin Luther v súvise so 4. prikázaním hovorí: „Mládeži treba vštepovať, aby sa na rodičov dívala ako na zástupcov Pána Boha.“[[5]](#footnote-5)

Otcovia rodín, uvedomme si, že veríme v Boha Otca, a že predstavy našich detí o nebeskom Otcovi v mnohom ovplyvníme my, pozemskí otcovia. Dieťa, ktoré má zlého otca, nechce mať to isté v zväčšenom a zosilnenom vydaní v nebesiach...

3. Rodinné šťastie podľa Ž 128

O tom, v čom spočíva blaženosť či šťastie veriaceho muža, hovorí 128. žalm, ktorý znie takto:

1 *Pútnická pieseň.*

Blahoslavený každý, kto sa bojí Hospodina,

kto chodí po jeho cestách.

2 Keď sa budeš živiť z práce svojich rúk,

budeš blažený a dobre sa ti povedie.

3 Tvoja žena bude v tvojom dome ako úrodný vinič;

tvoji synovia budú okolo tvojho stola ako mladé olivy.

4 Hľa, takto bude požehnaný muž,

ktorý sa bojí Hospodina.

5 Nech ťa požehná Hospodin zo Siona,

aby si videl blaho Jeruzalema

po všetky dni svojho života

6 a uzrel synov svojich synov.

Pokoj nad Izraelom!

Tento žalm hovorí vznešeným básnickým jazykom o tom, v čom spočíva rodinné šťastie. Východiskom pre blaženosť je bázeň pred Hospodinom. Bohabojnosť muža nezostáva bez požehnania, ale sa prejaví na našej práci, na našej rodine ako aj na každodennom živote širšej spoločnosti. Tento žalm hovorí o „blaženosti všedných dní“. O takom šťastí a blaženosti, ktoré často práve preto nezbadáme, lebo sa prejavujú vo všedných dňoch.

Zbožný človek nachádza šťastie či blaženosť v práci. Slová žalmu, ktoré o tom hovoria, možno preložiť trojako: podľa toho, ako budeme prekladať hebrejské slovíčko *kí.*

*Keď* sa budeš živiť z práce svojich rúk, budeš blažený a dobre sa ti povedie. Teda ak mám prácu a zdravie, mám to pokladať za prejav Božieho požehnania.

*Ak* sa budeš živiť z práce svojich rúk,budeš blažený a dobre sa ti povedie. Len vtedy budem blažený, ak nechcem žiť z práce rúk iných.

*Určite* sa budeš živiť z práce svojich rúk,budeš blažený a dobre sa ti povedie. Toto je Boží prísľub. Ak si budem vážiť svoju prácu a uspokojím sa s tým, čo zarobím svojimi rukami, určite pocítim Božie požehnanie.

Zbožný človek nachádza blaženosť v manželstve a v rodine. Žalmista hovorí. „Tvoja žena bude v tvojom dome ako úrodný vinič; tvoji synovia budú okolo tvojho stola ako mladé olivy. Hľa, takto bude požehnaný muž, ktorý sa bojí Hospodina.” Toto je potrebné zdôrazňovať, lebo sme náchylní si myslieť, že za blaženosťou sa treba hnať do nedosiahnuteľných diaľav, a pritom nezbadáme, že šťastie možno nájsť a prežiť v rodinnom kruhu.

Kto takto hľadá a s Božou pomocou nachádza šťastie v práci a v rodine, nie je malomeštiak v tom zlom slova zmysle, ktorý sa nestará a svet okolo seba. Blaženosť jednotlivca a malých spoločenstiev je možná len v usporiadanej spoločnosti. Preto náš žalmista končí prosbami o blaho Jeruzalema a o pokoj nad Izraelom.

4. Pokyny pre mužov v apoštolských listoch

V Liste apoštola Pavla efezským a kolosenským kresťanom sa nachádzajú dve temer rovnaké state (Ef 5, 21 – 6,, 9 a Kol 3, 18 ‑4, 1), ktoré nazývame tabuľami pre domácnosť, a v ktorých sa nachádzajú pokyny pre mužov, ženy, deti a otrokov. Keďže toto stretnutie je určené mužom, len okrajovo si všimneme, čo hovorí apoštol ženám, deťom a otrokom, ale zameriame sa na to, čo hovorí mužom.

Prv, než by začal apoštol dávať usmernenia pre jednotlivých členov domácnosti, dáva zásadný pokyn pre všetkých: „Buďte si vospolok poddaní v bázni Kristovej“ (Ef 5, 21). Toto je základná smernica pre všetkých členov kresťanskej domácnosti. Ak je Kristus naším Pánom, potom má byť Pánom v každej oblasti nášho života, a teda aj v našich manželstvách a v našich rodinách. Ak je nám význam trošku zastaraného pojmu poddanosť nejasný, potom ho nahraďme pojmami ohľaduplnosť, znášanlivosť, ústupčivosť.

Teraz sa tomu nevenujme, čo hovorí apoštol ženám, ale všimnime si, čo hovorí mužom: „Mužovia, milujte si ženy, ako aj Kristus miloval cirkev a seba samého vydal za ňu“ (v. 25). Toto hovorí mužom potom, čo vzťah muža a ženy v manželstve prirovnal vzťahu Krista k cirkvi a ženám pripomenul, že „muž je hlavou ženy, ako aj Kristus je hlavou cirkvi“ (v. 23).

Na čom sa zakladá a v čom spočíva Kristova autorita, od ktorej je odvodená autorita muža? Na láske a na obeti.

Všimnime si, že apoštol neprikazuje nám mužom, aby sme rozkazovali svojim ženám, aby sme si ich podriadili, ale aby sme ich milovali. Je to naša povinnosť. „Tak sú povinní aj mužovia milovať svoje ženy ako vlastné telá. Kto si miluje ženu, seba samého miluje.“ (v. 28) Preto nám to treba prikazovať, lebo zavše na to zabúdame...

Uvedomme si, že pri dnešnom životnom štýle, keď sme v zamestnaní 8 hodín, cestujeme do a zo zamestnania dve-tri hodiny a ešte cestou domov treba čo-to vybaviť, máme denne iba štyri-päť hodín, aby sme udržiavali a utužovali lásku a súdržnosť v rodine. Využime tento čas!

Pri dnešnom životnom štýle, keď sú aj muži aj ženy zamestnaní, teda mimo domova, rozlišujeme medzi domácimi prácami a prácou v zamestnaní, no najmä vedieme diskusie o tom, ktoré domáce práce prináležia mužom a ktoré ženám. Dnes sú tieto práce oveľa menej fyzicky náročné, než boli v minulosti, trebárs pred sto rokmi. Preto, milí muži, ak sa nám nechce zísť s domácimi smeťami výťahom k smetiaku, potom si uvedomme, že tejto práci zodpovedalo pred sto rokmi toto: vykydať hnoj z maštale, vyčistiť prasačinec a odniesť na fúriku všetko na hnojisko. Ak sa nám nechce ísť na nákup potravín, potom si uvedomme, že ak pred sto rokmi gazdinej dochádzala múka, povedala to manželovi, ktorý zapriahol kone, naložil vrecia s pšenicou na voz, odišiel do mlyna, dal to zomlieť a vrátil sa domov. Pritom ho ani nenapadlo, aby si kládol otázku, či dvíhať vrecia a priahať kone je mužská alebo ženská práca. Čo je ľahšie? Zbehnúť do blízkeho obchodu a vrátiť sa s dvomi ani nie tak veľmi ťažkými taškami alebo ísť s povozom do mlyna?

Tým, že žijeme ľahšie, že potrebujeme vydávať na to, aby sme prežili, oveľa menej fyzických síl, než tomu bolo v ani nie tak dávnej minulosti, sa stávame my, muži pohodlnejšími a slabšími. Dobré časy vygenerovali slabých mužov, kvôli ktorým môžu prísť na nás zlé časy.

Uvedomme si, že hlavou rodiny „nie je ten, kto má vo dne v noci pravdu, ktorý v každej drobnosti rozhoduje sám...Hlava rodiny je vtedy potrebná, keď je situácia ťažká a keď si treba vybrať medzi zlým a horším,“[[6]](#footnote-6) Hlavou rodiny sa stáva muž vtedy, keď v rodine dokazuje lásku a keď vie za ňu prinášať aj obete.

Apoštol nedáva mužom pokyny len vo funkcii manželov, ale aj vo funkcii otcov. Potom, čo deťom dáva príkaz milosť rodičov, dodáva: „A vy otcovia, nedráždite si dietky, ale ich vychovávajte v kázni a napomínaní Pánovom“ (6, 4). V Liste kolosenským je trošku ináč. „Otcovia, nedráždite si dietky, aby neklesli na mysli“ (Kol 3, 21).

V našom evanjelickom preklade sú výrazom „nedráždite“ preložené dve rôzne grécke slovesá. V Liste efezským je to sloveso *parorgidzó*, ktoré znamená dráždiť alebo popudzovať k hnevu a v Liste kolosenským je to sloveso *erethidzó*, ktoré má významy dráždiť, znervózniť, spôsobiť malomyseľnosť, spôsobiť nesmelosť.

Čo dráždi deti? Čo ich zneistí a spôsobuje v nich nesmelosť? Nie je to len hrubosť, surovosť a grobianstvo otca, ktorý si myslí, že ak by sa prihovoril k svojim deťom milo a prívetivo, stratil by autoritu. Je to však aj nerozhodná výchova, pri ktorej dieťa necíti, že je v pevných a bezpečných rukách. Dieťa je zmätené, ak to, čo bolo včera zakázané, je dnes zrazu dovolené alebo naopak. Dieťa potrebuje pocit bezpečnosti, ktoré nadobúda aj tým, že je vedené stále rovnakým smerom. Potrebuje zo strany otca povzbudenie a pochvalu. Potrebuje cítiť, že pod otcovým dohľadom môže čoraz viac vecí robiť samostatne. Len takto sa z dieťaťa, či je to už syn alebo dcéra, stane samostatne mysliaci a konajúci dospelý človek.

Nielen apoštol Pavol, ale aj apoštol Peter dáva usmernenie pre mužov. Potom, čo ženy napomenul k poddanosti mužom (v. 1), mužom prikazuje: „Podobne mužovia, uznanlivo nažívajte so ženským pokolením ako so slabším a uctite si ich ako spoludedičky milosti života, aby vaše modlitba neboli daromné“ (1Pt 3, 7).

Uvedomme si, že tieto slová boli napísané približne pred 1900 rokmi, keď sa hovorilo a písalo len o právach mužov. V týchto slovách je práve to jedinečné, že sa v nich hovorí mužom: nie ste neobmedzenými pánmi v rodine, ale máte aj povinnosti.

Zo skutočnosti, že ženy sú fyzicky slabšie a krehkejšie než muži, nevyplýva, že máme nad nimi panovať, ale naopak: plynie z toho, že máme byť voči nim uznanliví. Nezaobchádzajme s nimi ako so seberovnými chlapmi, ktorí majú či musia vydržať to isté fyzické zaťaženie ako my!

Čujme ďalšiu apoštolovu radu: uctite si ich. Ak by sme sa spýtali sto žien, čo im najviac chýba u mužov, väčšina by iste odpovedala, že úctivosť, zdvorilosť a rytierskosť. Nemyslime si, že preto, lebo sa tak často zdôrazňuje, ženy sú rovnoprávne s mužmi, môžeme s nimi rovnako hrubo a neúctivo zaobchádzať ako to robia muži medzi sebou. Rovnoprávnosť nie je rovnakosť. Nemyslime si, že úcta, prívetivosť a zdvorilosť už nie sú dnes požiadavkami.

Posledná rada apoštola Petra pre mužov znie takto: pokladajte ženy za „spoludedičky milosti života.“ Pán Ježiš prišiel rovnako pre mužov a pre ženy, pre každého človeka bez rozdielu. Toto je kresťanské zdôvodnenie toho, prečo máme pokladať obe pohlavia za rovnocenné a rovnoprávne.

Záver

Či chceme alebo nechceme, sme v našich rodinách pre svoje deti mužským vzorom. Snažme sa byť podľa rád Písma svätého nasledovaniahodnými a nie odstrašujúcimi príkladmi. Mužský vzor totiž potrebujú nielen chlapci, ale aj dievčatá. Šťastný je chlapec, ktorý má takého otca, ktorý mu môže byť vzorom v dospelosti. Šťastné je dievča, ktoré má takého otca, podľa ktorého si môže vybrať manžela.

Milí bratia, naša kresťanská viera nám dáva nielen rady a usmernenia, ako máme byť mužmi a ako máme byť bdelými uprostred nástrah dnešného sveta, ale dáva nám k tomu aj silu. Týmto zdrojom sily je láska a milosť nášho Pána Ježiša Krista. Z Kristovej lásky a milosti čerpajme silu a riaďme sa apoštolským povzbudením. „Bdejte, stojte vo viere zmužilí a silní! Všetko nech sa deje medzi vami v láske!“ (1Kor 16, 13).

Prof. ThDr. Juraj Bándy

1. Názor Emila Brunnera cituje RAD, Gerhard von: *Das erste Buch Mose,* Berlin : EVA, 1974, 362 s., s. 39. [↑](#footnote-ref-1)
2. New International Version NIV prekladá *kenegdó* corresponding to him. [↑](#footnote-ref-2)
3. Symbolické knihy evanjelickej cirkvi augsburského vyznania, Liptovský Mikuláš . Tranoscius, 1992,ISBN 80-7140-002-5, 367 s., s. 200. [↑](#footnote-ref-3)
4. BEDŐ Imre: A megbízható férfi. Budapest. FK Managemenet Kft. 2018, ISBN 978-615-00-3708-0, s. 172 [↑](#footnote-ref-4)
5. Symbolické knihy, s.209. [↑](#footnote-ref-5)
6. BEDŐ, cit. dielo, s. 170 [↑](#footnote-ref-6)